פיקוד צפון של ארצות הברית

פיקוד צפון של ארצות הברית (באנגלית: United States Northern Command ובקיצור USNORTHCOM) הוא אחד מהפיקודים הקרביים המאוחדים של משרד ההגנה האמריקני והכוחות המזוינים של ארצות הברית. מפקד הפיקוד הוא גנרל או אדמירל 4 כוכבים ומכהן במקביל גם כמפקד פיקוד הגנת האוויר והחלל של צפון אמריקה. מאוגוסט 2020 מכהן בתפקיד גנרל גלן ואנהרק.

הפיקוד הוקם כפיקוד משולב ב-2002 במטרה לספק בקרה ושליטה עבור פעילות הגנת המולדת של מחלקת ההגנה של ארצות הברית ולתאם את התמיכה בפעילות זו מצד הרשויות האזרחיות.

מפקדת הפיקוד ממוקמת בבסיס חיל האוויר פיטרסון שבקולורדו ספרינגס.

גבולות אחריות מרחביים 
הפיקוד אחראי על שטח ארצות הברית (כולל אלסקה אך לא כולל הוואי), קנדה, מקסיקו, חלק מהאיים הקריבים (איי בהאמה, פוארטו ריקו ואיי הבתולה של ארצות הברית) ואזורי המים הסובבים שטחים אלו כולל מצר פלורידה, מפרץ מקסיקו וחלק מהים הקריבי.

כוחות המשתייכים לפיקוד
פיקוד צפון של חיל הנחתים/פיקוד המילואים של חיל הנחתים (MARFORRES) - כוח הנחתים הגדול ביותר של החיל
פיקוד כוחות צי ארצות הברית (United States Fleet Forces Command) - נקרא בעבר הצי האטלנטי
חיל האוויר הראשון/פיקוד צפון של חיל האוויר
פיקוד צפון של צבא ארצות הברית (ARNORTH) בעבר נקרא הארמייה החמישית
פיקוד המבצעים המיוחדים צפון (SOCNORTH) - מפקדה שהקמתה אושרה ב-2012, מתאמת פעולות נגד רשתות טרור ומאמציהם לרכוש או להשתמש בנשק להשמדה המונית. הפיקוד כולל כוחות מיוחדים להגנה על המולדת בעיתות משבר.
פיקוד אלסקה - פיקוד משולב רב זרועי שעבר ב-2014 מפיקוד האוקיינוס השקט
חיל האוויר ה-11 של ארצות הברית (משתייך לפיקוד האוקיינוס השקט)
הדיוויזיה המוטסת ה-11 לשעבר כוחות צבא ארצות הברית אלסקה (משתייכים לפיקוד האוקיינוס השקט)
כוח המשימה המשולב של פיקוד צפון - נועד לתמוך בפעילויות הסוכנויות אכיפת החוק הפדרליות באיומים חוצי גבולות
כוח המשימה לתמיכה ברשויות האזרחיות - הועבר לאחריות הפיקוד ב-2002
מפקדת הכוחות המשולבים באזור הבירה - מפקדה שהוקמה ב-2004 וכוללת כוחות צבא המיועדים להגן על וושינגטון די. סי. וסביבותיה

קישורים חיצוניים 

 
 אתר פיקוד צפון

צפון